6. ข้อพิพาททางกฎหมาย

เมื่อวันที่ 8 สิงหาคม 2538 บริษัทฯ ได้เข้าทำสัญญาซื้อขายวัตถุดิบคอนเดนเสทเรสซิดิวกับบริษัท
ปตท. จำกัด (มหาชน) (PTT) ซึ่งวัตถุดิบดังกล่าวผลิตโดยบริษัท พีทีที โกลบอล เคมิคอล จำกัด
(PTTGC) (เดิมชื่อ "บริษัท ปตท. อะโรเมติกส์และการกลั่น จำกัด (มหาชน)")
โดยปริมาณการซื้อขายและราคาเป็นไปตามที่ระบุไว้ในสัญญา สัญญาดังกล่าวมีลักษณะเป็น
Evergreen Basis คือไม่มีกำหนดเวลาสิ้นสุด โดยมีระยะเวลาช่วงแรก (Primary period)
15 ปี ซึ่งช่วงแรกครบกำหนดในปี 2555 และสัญญาจะต่อเนื่องไปยังช่วงที่ 2 ในลักษณะของ
Evergreen Basis โดยอัตโนมัติ และกำหนดให้บริษัทฯ
ต้องวางหนังสือค้ำประกันธนาคารจำนวนหนึ่งเพื่อเป็นหลักประกันการจ่ายชำระค่าซื้อสินค้า
โดยบริษัทฯ จะได้รับคืนหลักประกันดังกล่าวเมื่อคู่สัญญาตกลงเลิกสัญญา หรือ PTT ผิดสัญญา

เมื่อวันที่ 30 กันยายน 2552 PTT
ได้ส่งจดหมายแจ้งขอยกเลิกสัญญาการซื้อขายวัตถุดิบคอนเดนเสทเรสซิดิวกับบริษัทฯ
โดยขอยกเลิกสัญญาเมื่ออายุสัญญาครบ 15 ปีแรก (Primary period)ในปี 2555 ทั้งที่บริษัทฯ
ไม่ได้ประพฤติผิดสัญญา และการเลิกสัญญาเป็นการขัดกับเจตนารมณ์ของการทำสัญญา ทั้งนี้ บริษัทฯ
และที่ปรึกษากฎหมายของบริษัทฯ เห็นว่า สัญญาดังกล่าวไม่สามารถยกเลิกได้
เนื่องจากเป็นสัญญาต่างตอบแทนระยะยาว โดยที่สัญญาระบุให้บริษัทฯ
ต้องเป็นผู้ลงทุนก่อสร้างโรงกลั่นขึ้นมารองรับเพื่อแปรรูปวัตถุดิบคอนเดนเสทเรสซิดิว
ซึ่งเป็นสเปกวัตถุดิบที่รับมาจาก PTT เท่านั้น และสัญญาบังคับบริษัทฯ
ไม่ให้นำวัตถุดิบไปขายต่อในสภาพเดิมที่รับมาอีกด้วย ดังนั้น ในสัญญาจึงมีการระบุว่าเป็นสัญญาลักษณะ
Evergreen Basis คือ ไม่มีกำหนดเวลาสิ้นสุด
สัญญาจะมีผลบังคับต่อไปโดยอัตโนมัติเมื่อครบกำหนด 15 ปีแรก (Primary period)
และในช่วงต่อ ๆ ไป อีกทั้งการยกเลิกสัญญาจะกระทำได้ก็ต่อเมื่อได้รับความยินยอมจากคู่สัญญาทั้ง 2
ฝ่าย หรือในกรณีที่ฝ่ายใดฝ่ายหนึ่งทำผิดสัญญา ซึ่งบริษัทฯ ไม่เคยดำเนินการใดๆ
ผิดจากข้อสัญญาที่กำหนดไว้ บริษัทฯ จึงมั่นใจว่าสัญญาดังกล่าวไม่สามารถยกเลิกได้ ในขณะที่ทาง
PTT เห็นต่างออกไป บริษัทฯ ได้ร่วมหารือกับ PTT เพื่อหาข้อสรุปที่ยุติธรรมกับทั้งสองฝ่าย
แต่ไม่สามารถหาข้อยุติร่วมกันได้

ดังนั้น เพื่อรักษาสิทธิของผู้ถือหุ้นให้ได้รับการรับรอง และคุ้มครองตามกฎหมาย บริษัทฯ
จึงได้ใช้กระบวนการยุติธรรมเป็นผู้ตัดสินชี้ขาด
โดยได้ดำเนินการยื่นคำเสนอข้อพิพาทต่ออนุญาโตตุลาการในวันที่ 3 ธันวาคม 2552 และเมื่อวันที่
27 สิงหาคม 2553 บริษัทฯ ได้ยื่นฟ้องต่อศาลแพ่งเรียกร้องให้ PTT และ PTTGC
ร่วมกันปฏิบัติตามสัญญาดังกล่าวต่อไปโดยไม่กำหนดระยะเวลาสิ้นสุด หากการบังคับให้ PTT และ
PTTGC ปฏิบัติตามสัญญาดังกล่าวเป็นการพ้นวิสัย ไม่อาจกระทำได้ ไม่ว่าด้วยเหตุประการใด ให้
PTT และ PTTGC ร่วมกันรับผิดชดใช้ค่าสินไหมทดแทนแก่บริษัทฯ เป็นเงินรวมทั้งสิ้น
13,805,648,806.91 บาท ต่อมา บริษัทฯ ได้ยื่นคำร้องขอแก้ไขเพิ่มเติมคำเสนอข้อพิพาท
เพื่อขอเพิ่มจำนวนค่าเสียหายเป็นจำนวนเงินรวม 29,368,397,797.76 บาท
ซึ่งคณะอนุญาโตตุลาการมีคำสั่งอนุญาตตามคำร้องฉบับดังกล่าวแล้ว
ขณะนี้ข้อพิพาททางการค้าอยู่ในระหว่างการดำเนินกระบวนพิจารณาของอนุญาโตตุลาการ
และคดีที่ฟ้องร้องก็อยู่ในระหว่างการพิจารณาคดีของศาลแพ่ง ซึ่งผลของข้อพิพาท
และคดีที่ฟ้องร้องดังกล่าวนั้นยังไม่สามารถยืนยันได้ และขึ้นอยู่กับกระบวนการยุติธรรมในอนาคต

ต่อมาเมื่อวันที่ 30 พฤศจิกายน 2554
ซึ่งเป็นช่วงเวลาที่อยู่ในระหว่างการพิจารณาคดีของอนุญาโตตุลาการ บริษัทฯ
ได้รับแผนการส่งวัตถุดิบล่วงหน้าจาก PTT ซึ่งเป็นกระบวนการประสานงานระหว่างกันตามปกติธุรกิจ
พบว่าแผนการส่งวัตถุดิบนี้ระบุปริมาณการส่งวัตถุดิบถึงเดือนมกราคม 2555 เท่านั้น โดย PTT
ได้หยุดส่งวัตถุดิบตั้งแต่เดือนกุมภาพันธ์ 2555 ซึ่งเป็นการทำผิดสัญาข้อ 15.5 ที่ระบุให้ PTT
ต้องปฏิบัติตามสัญญาต่อไปจนกว่าอนุญาโตตุลาการจะมีคำวินิจฉัยเด็ดขาด กรณีจึงทำให้บริษัทฯ
ต้องหยุดการผลิตเนื่องจากบริษัทฯ ไม่มีวัตถุดิบหลักจาก PTT ต่อมา บริษัทฯ
ได้ยื่นคำร้องขอสละประเด็นข้อพิพาทเกี่ยวกับกรณีที่บริษัทฯ เรียกร้องให้ PTT
ปฏิบัติตามสัญญาดังกล่าวต่อไป เหลือเพียงประเด็นที่ให้ PTT และ PTTGC
ร่วมกันรับผิดชดใช้ค่าสินไหมทดแทนแก่บริษัทฯ เพียงประเด็นเดียว
โดยอนุญาโตตุลาการได้มีคำสั่งอนุญาตให้บริษัทฯ สละประเด็นดังกล่าวได้ในวันที่ 5 กรกฎาคม 2555

ตามที่บริษัทฯ มีข้อพิพาทกับ PTT ดังกล่าวข้างต้น เป็นเหตุให้บริษัทฯ
ต้องใช้สิทธิเรียกร้องค่าเสียหายต่ออนุญาโตตุลาการ (ข้อพิพาทหมายเลขดำที่ 114/2552)
และต่อศาลแพ่ง (คดีหมายเลขดำที่ 3162/2553) เป็นจำนวนเงินไม่น้อยกว่า 29,000 ล้านบาท

จากกรณีที่ PTT ไม่ปฏิบัติตามสัญญา และบริษัทได้ใช้สิทธิทางศาล
และเสนอข้อพิพาทต่ออนุญาโตตุลาการเพื่อเรียกร้องค่าเสียหายจาก PTT ดังกล่าวข้างต้น บริษัทฯ
จึงใช้สิทธิในการยึดหน่วงค่าวัตถุดิบคอนเดนเสทเรสซิดิว งวดสุดท้ายจำนวนเงิน 1,518 ล้านบาท
(สุทธิจากหนังสือค้ำประกันที่ออกโดยธนาคาร) ไว้เป็นส่วนหนึ่งของค่าเสียหายที่เรียกร้องกับ PTT
ในเดือนมิถุนายน 2555 บริษัทฯได้รับแจ้งจากสำนักข้อพิพาท สำนักงานศาลยุติธรรมว่า PTT
ได้ยื่นคำเสนอข้อพิพาทต่อสถาบันอนุญาโตตุลาการ (ข้อพิพาทหมายเลขดำที่ 78/2555)
เรียกร้องให้บริษัทฯ ชำระหนี้เงินต้นพร้อมดอกเบี้ย รวมเป็นเงิน 1,555 ล้านบาท ให้แก่ PTT
ปัจจุบัน บริษัทฯ ได้ยื่นคำคัดค้านต่อสู้คดี และคดีอยู่ระหว่างการตั้งอนุญาโตตุลาการ
เพื่อพิจารณาคดีดังกล่าวต่อไป

จากการหยุดส่งวัตถุดิบของ PTT ส่งผลกระทบอย่างร้ายแรงต่อบริษัทฯ ทำให้บริษัทฯ
หยุดการผลิตทั้งหมดอย่างไม่มีกำหนดเนื่องจากไม่มีวัตถุดิบหลักที่ใช้ในการกระบวนการผลิตและปรับโครงสร้างองค์กรให้เล็กลง
บริษัทฯ ต้องเลิกจ้างพนักงานทั้งหมดโดยจ่ายค่าชดเชยตามที่กฏหมายกำหนดใน เดือนกรกฎาคม
บริษัทฯ ได้รับคำฟ้องของศาลแรงงาน (คดีหมายเลขดำที่ รย. 303-338/2555)
ซึ่งอดีตลูกจ้างของบริษัทฯ เรียกร้องความเสียหายจากการเลิกจ้างไม่เป็นธรรม รวมเป็นเงิน 87
ล้านบาท ปัจจุบัน บริษัทฯ อยู่ระหว่างการยื่นคำให้การต่อสู้คดี